10 kg vlieë aan Tshwane-metro oorhandigFoto: Jhua-nine Wyrley-Birch Dié aksie volg nadat onbehandelde riool by die Rooiwal-rioolwerke grootskaalse besoedeling veroorsaak het en gevolglik die Apiesrivier en die ondergrondse water in die omliggende landelike gebiede besoedel het. Boonop dien die ongeveer 100 hektaar grond waar die onbehandelde slik gestort word as ’n ideale broeiplek vir vlieë, wat volgens die burgerregte-organisasie ’n groot gesondheidsrisiko vir inwoners en die omgewing inhou. Lede van die Tshwane-metropolisiediens (TMPD) het dié memorandum, waarin ŉ aksieplan vereis word, namens die munisipale direksie ontvang. Roelof van der Walt, woordvoerder van AfriForum, het gesê die emmers vlieë is simbolies van die plaag wat onstaan het as gevolg van die rioolstorting. Foto: Jhua-nine Wyrley-Birch “Die saak sloer nou al ŉ geruime tyd. Op ŉ stadium het die munisipaliteit ŉ korttermynoplossing probeer implementeer, maar dit was egter nie volhoubaar nie. Die probleem het intussen baie vererger en benodig dringende ingryping.” Van der Walt sê voorts dat die lae lewensgehalte wat die landelike gemeenskap tans ervaar, aan swak munisipale bestuur toegeskryf kan word. Hy meen dat toerusting en masjinerie wat buite werking is van die grootste bydraers tot dié grootskaalse besoedeling is. “Die besoedeling raak ŉ groot hoeveelheid mense en inwoners van die omliggende landelike gebiede trek die swaarste. Dit is ook ŉ bedreiging vir diere en die omgewing.” Die burgerregte-organisasie eis dat die munisipaliteit binne sewe dae op die memorandum moet reageer.